OKRESNÁ PROKURATÚRA BANSKÁ BYSTRICA 
Partizánska cesta 1, 975 63 Banská Bystrica 1

Číslo: 2 Pv 42/16/6601	Banská Bystrica 17.05.2016 
EEČ: 2-45-77-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov 
Rozhodol: 	prokurátorka Okresnej prokuratúry Banská Bystrica 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov 

na tom skutkovom základe, že:
v období od januára 2010 do súčasnej doby si neplnil zákonnú vyživovaciu povinnosť voči maloletému synovi XXXXX, nar. XXXXX napriek tomu, že rozsudkom Okresného súdu v Banskej Bystrici sp. zn. 31P/132/2010 zo dňa 05.11.2010 bol zaviazaný prispievať na jeho výživu sumou vo výške 100,- €  vždy do 15. dňa v mesiaci vopred do rúk matky dieťaťa XXXXX, nar. XXXXX, trvalým  bydliskom XXXXX, ktorej za uvedené obdobie dlhoval na výživnom  3 488,70 €,    
lebo zanikla trestnosť činu.  
 
Odôvodnenie:
Dňa 21.09.2010 bolo povereným príslušníkom OO PZ Banská Bystrica - východ pod ČVS:ORP-1239/2-OSV-BB-2010 podľa § 199 ods. 1 Tr. por. začaté trestné stíhanie vo veci prečinu zanedbania povinnej výživy podľa § 207 ods. 1 Tr. zák. na tom skutkovom základe, ako je to uvedené v predmetnom uznesení.

Dňa 09.12.2011 bolo povereným príslušníkom OO PZ Banská Bystrica – východ uznesením pod ČVS:ORP-141/OV-BB-2011 podľa § 206 ods. 1 Tr.  por. vznesené obvinenie XXXXX pre prečin zanedbania povinnej výživy podľa § 207 ods. 1 Tr. zák. Následne bolo trestné stíhanie prerušené a v ňom pokračované, spis bol odstúpený z dôvodu príslušnosti OR PZ OKP Banská Bystrica, pretože skutok je zákonné kvalifikovať ako prečin zanedbania povinnej výživy podľa § 207 ods. 1, 3 písm. b / Tr. zák. 
       
           Po skončení vyšetrovania vyšetrovateľ PZ predložil na tunajšiu okresnú prokuratúru vyšetrovací spis s návrhom na zastavenie trestného stíhania z dôvodu účinnej ľútosti, pretože obvinený výživné dodatočne uhradil.

K veci boli v prípravnom konaní vypočutí obvinený XXXXX a poškodená XXXXX. 

Obvinený XXXXX vo svojej výpovedi zo dňa 24.04.2016 uviedol, že trestnej činnosti sa dopustil od roku 2010, kedy prestal žiť s poškodenou a maloletým synom v spoločnej domácnosti, výživné niekoľkokrát zaplatil, niekedy výživné pre jeho pracovnú zaneprázdnenosť uhradili spolupracovníci a naposledy koncom apríla 2016 uhradil poslednú splátku na výživnom na účet poškodenej vo výške 500,- €. Zároveň dodal, že v budúcnosti bude výživné platiť riadne a včas. 

Svedkyňa – poškodená XXXXX uviedla, že  obvinený XXXXX neplatil výživné od roku 2010, kedy podala na neho trestného oznámenie. Tým mu vznikol dlh na výživnom vo výške 3 488,70 €, ktoré žiada uhradiť. Maloletý syn počas tohto obdobia v dôsledku neplatenia výživného núdzou netrpel, nakoľko mu zabezpečila uhradenie všetkých životných potrieb. 

	Súčasťou vyšetrovacieho spisu sú aj listinné dôkazy a to citovaný rozsudok Okresného súdu Banská Bystrica sp. zn. 31P 132/2010, fotokópie výpisov z účtu svedčiace o čiastočnom uhradení výživného, potvrdenie o zaplatení výživného v plnej výške zo dňa 07.05.2016 na č. l. 95, ako aj charakteristiky vypracované na obvineného.

	Vzhľadom na výsledky vyšetrovania bolo teda preukázané, že obvinený dodatočne uhradil dlh na výživnom v plnej výške, čo potvrdila aj poškodená. 

Prečinu zanedbania povinnej výživy podľa § 207  ods. 1,3 písm. b/  Tr. zák. sa dopustí ten, kto najmenej 3 mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného a taký čin spáchal závažnejším spôsobom konania, teda po dlhší čas. 

	 Podľa § 86 písm. a/  Tr. zák. trestnosť trestného činu zaniká aj vtedy, ako ide o trestný čin zanedbania povinnej výživy podľa  § 207, ak  trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	 
Podľa § 215  ods. 1 písm. h/  Tr. por. prokurátor zastaví trestné stíhanie, ak zanikla trestnosť činu.

	Preto som rozhodla tak, ako je vyššie uvedené. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Dana Michaličková 
prokurátorka